RAPPORT FRA KOMMISSIONEN TIL EUROPA-PARLAMENTET OG RÅDET

om fremskridt med gennemførelsen af forordning (EF) nr. 166/2006 om oprettelse af et europæisk register over udledning og overførsel af forurenende stoffer (E-PRTR)

(EØS-relevant tekst)

INDHOLDSFORTEGNELSE

RAPPORT FRA KOMMISSIONEN TIL EUROPA-PARLAMENTET OG RÅDET om fremskridt med gennemførelsen af forordning (EF) nr. 166/2006 om oprettelse af et europæisk register over udledning og overførsel af forurenende stoffer (E-PRTR)..................................................................................................................................... 2

1........... Baggrund og indledning................................................................................................... 3

2........... Om denne evaluering...................................................................................................... 3

3........... Status over gennemførelsen af forordningen i EU............................................................. 4

3.1........ E-PRTR-webstedet........................................................................................................ 4

3.2........ Datastrøm og kvalitetssikring på EU-plan........................................................................ 5

3.3........ Kommissionens vejledning.............................................................................................. 5

4........... Status over implementeringen af E-PRTR i medlemsstaterne............................................ 6

4.1........ Generelle aspekter.......................................................................................................... 6

4.2........ Udledning til luft.............................................................................................................. 6

4.3........ Udledning og overførsel til vand...................................................................................... 7

4.4........ Udledning til jord............................................................................................................ 7

4.5........ Overførsel af affald......................................................................................................... 7

5........... Muligheder for yderligere forbedret implementering af E-PRTR........................................ 8

5.1........ Fremme af datakvalitet og -troværdighed........................................................................ 8

5.2........ Forbedring af dataanvendelse og -udveksling................................................................... 9

5.3........ Yderligere gennemgang af lovgivningsgrundlaget for E-PRTR og forbindelser til anden lovgivning 9

6........... Konklusion..................................................................................................................... 9

1. Baggrund og indledning

Registre over udledning og overførsel af forurenende stoffer giver offentligheden adgang til emissionsdata over udledninger[1] og overførsler væk fra virksomhedernes område[2] af forurenende stoffer og affald og tendenserne for de mest forurenende industrier. Registrene kan være til hjælp for offentlige og private beslutningstagere ved opstilling af prioriteter for omkostningseffektive strategier for emissions­reduktion og anvendes til at dokumentere eventuelle fremskridt med hensyn til begrænsning af forureningen. Sådanne registre kan også anvendes til at overvåge fremskridt og efterlevelse af visse nationale forpligtelser, EU-forpligtelser eller internationale forpligtelser samt aftaler.

Med forordning (EF) nr. 166/2006 indførtes det europæiske register over udledning og overførsel af forurenende stoffer (E-PRTR) som led i gennemførelsen af UNECE PRTR-protokollen til Århus-konventionen[3] i EU. Det bygger på og udvider den europæiske oversigt over forurenende emissioner (EPER), der blev oprettet i 2000.

Det vigtigste mål med E-PRTR er at sikre adgang til miljøoplysninger om de største industrianlæg. Rapporteringsforpligtelserne for emissioner er knyttet sammen med specifikke former for industriel aktivitet og forureningstærskler, der er fastsat i forordningen med henblik på at adressere de vigtigste industrielle forureningskilder, herunder navnlig aktiviteter, der er omfattet af direktiv 2008/1/EF om integreret forebyggelse og bekæmpelse af forurening. Rapporteringen omfatter data om udledning af alle de angivne forurenende stoffer i miljøet som følge af enhver menneskelig aktivitet - hvad enten det sker forsætligt, uforsætligt, rutinemæssigt eller ikke-rutinemæssigt - på anlægget og ud over de fastsatte tærskler. De indsendte værdier skal være baseret på de bedste tilgængelige oplysninger hidrørende fra målinger, beregninger eller skøn.

I artikel 17 i E-PRTR-forordningen opfordres Kommissionen til at gennemgå medlemsstaternes revisionsrapporter, der er indsendt via E-PRTR, og, mere generelt, til at foretage en evaluering af de erfaringer, der er indhøstet i løbet af de første tre år, registeret er blevet anvendt. Denne rapport dækker de første tre år af implementeringen af E-PRTR.

2. Om denne evaluering

De første E-PRTR-data for 2009 blev lagt frem i maj 2011 på et dertil beregnet websted[4], på hvilket tidspunkt der forelå data for tre år, hvorefter denne evaluering kunne gå i gang. Der var blevet fastlagt datasæt og værktøjer til sikring af datakvaliteten med bistand fra Det Europæiske Miljøagentur. Med bistand fra en konsulent er der fra medlemsstaterne blevet indsamlet oplysninger om gennemførelsen af E-PRTR på nationalt plan og om rapportering om data. Der er indsamlet supplerende oplysninger til evaluering af de resultater, der er opnået med E-PRTR-webstedet[5]. Miljøagenturet har været inddraget i denne øvelse, og eksperter fra medlemsstaterne og interessenter er blevet hørt om resultaterne og anbefalingerne hidrørende fra den gennemførte analyse. For at evaluere komplementariteter og mulige mangler hos E-PRTR og andre databaser har Kommissionen også gennemgået EU’s relevante lovgivning og initiativer.

Det skal påpeges, at erfaringerne med rapporteringen om 2010-dataene, der blev offentliggjort på internettet i april 2012, bekræfter den evaluering og de konklusioner, der er at finde i denne rapport.

3. Status over gennemførelsen af forordningen i EU

3.1. E-PRTR-webstedet

I henhold til artikel 10, stk. 1, i forordningen skal Kommissionen vederlagsfrit stille registeret til rådighed for offentligheden på internettet. E-PRTR-webstedet tilhører og vedligeholdes af Det Europæiske Miljøagentur, hvilket også gør det muligt at integrere E-PRTR-data med andre datasæt. Det er udformet på en sådan måde, at offentligheden har nemmest mulig adgang til det, og oplysningerne er til stadighed umiddelbart tilgængelige.

E-PRTR-webstedet giver på nuværende tidspunkt internetadgang til data, der er indsendt af 29 000 store industrianlæg dækkende 65 forskellige økonomiske aktiviteter i vigtige industrisektorer[6], og det informerer om omfanget af udledninger af forurenende stoffer til luft, vand og jord og overførsler væk fra virksomhedernes område af forurenende stoffer i spildevand for 91 centrale forurenende stoffer, herunder tungmetaller, pesticider, drivhusgasser og dioxin. Ud over disse centrale datasæt, som omhandler de vigtigste forureningskilder, indeholder E-PRTR også enkeltstående data om udledninger fra diffuse forureningskilder til luften, og der vil snart blive tilføjet diffuse emissioner til vand.

En gennemgang af webstedbrugerprotokollerne og en ad hoc-brugerundersøgelse har vist, at E-PRTR webstedet anvendes af mange forskellige brugere, herunder offentlige myndigheder, private virksomheder og den brede offentlighed. Brugerne finder generelt, at webstedets udformning er velegnet og hensigtsmæssig. De synes, at dataene - både aggregerede ikke-aggregerede - præsenteres på en forståelig måde og i et nemt tilgængeligt format. Disse positive vurderinger finder man også hos brugere uden for EU, og flere tredjelande har vist interesse i at anvende det europæiske system som grundlag for udvikling af deres egne nationale registre. Flere brugere fremførte imidlertid, at det var muligt at foretage yderligere forbedringer af websidernes brugervenlighed (f.eks. ved forbedring af navigations- og søge­funktioner) og mere jævnlig vedligeholdelse (f.eks. af beskadigede hyperlink). Andre foreslog, at den anvendte terminologi strømlines. Brugerne og medlemsstaterne var enige om, at de kontekstuelle oplysninger med fordel kunne tilføjes for at tydeliggøre dataene og deres sammenlignelighed (f.eks. målingsmetode).

Selv om E-PRTR-webstedet hyppigt anvendes som en autoritativ kilde vedrørende emissionsdata af mange forskellige brugere (der er dagligt gennemsnitligt 590 brugere), er der helt klare muligheder for at øge kendskabet til dets eksistens og ligeledes øge antallet af brugere.

3.2. Datastrøm og kvalitetssikring på EU-plan

Ifølge forordningens artikel 5 skal anlæg, der er omfattet af forordningen, årligt indsende specifikke data til den kompetente myndighed i den medlemsstat, hvor de er hjemmehørende. Medlemsstaterne skal samle og kontrollere kvaliteten af de indsendte data og videresende dem til Kommissionen og Miljøagenturet med henblik på offentliggørelse på E-PRTR-webstedet. Der er mulighed for at genindsende data.

Der er udviklet et automatiseret valideringsværktøj for at hjælpe medlemsstaterne med at validere E-PRTR-data forud for indsendelse og sikre overensstemmelse med det fastlagte rapporteringsformat. Valideringen omfatter oplysninger som f.eks. arten af forurenende stoffer, koderne for industrisektorer, geografiske koordinater, obligatorisk formateringskontrol, kvantitativ kontrol af udlednings- eller affaldsværdier, herunder ekstreme afvigelser, og kontrol med hensyn til sikring af fortrolighed.

De første år, forordningen blev anvendt, blev kvaliteten af dataene i E-PRTR-registeret kontrolleret af Miljøagenturet ved en såkaldt ”uformel revision”:

· Medlemsstaterne modtog detaljeret feedback vedrørende kvaliteten og fuldstændigheden af de indsendte data. Det Europæiske Miljøagenturs kontrol omfattede evaluering af antallet af anlæg og rapporteringer om udledning, omfanget af rapporterede udledninger og overførsler, krav om fortrolighed og utilsigtede udledninger.

· E-PRTR-dataene blev efterfølgende sammenlignet med data, der var indsendt i forbindelse med forskellige rapporteringskrav (f.eks. direktivet om nationale emissionslofter[7], emissionshandelsordningen[8], direktivet om rensning af byspildevand[9] og forordningen om affaldsstatistikker[10]) med henblik på at adressere forskelle og mulige uoverensstemmelser.

Det automatiske valideringsværktøj og muligheden for genindsendelse af data har vist sig at være meget nyttige for medlemsstaterne. Den uformelle revision blev ligeledes fundet nyttig til fremme af god praksis i løbet af E-PRTR’s første år. Den har også vist sig at være nyttig til identificering af uoverensstemmelser og mulige fejl i de indsendte data og til at fastlægge god praksis i forbindelse med medlemsstaternes kvalitetssikring. Der er dog stadig et klart behov for, at medlemsstaterne fortsætter med at forbedre kvaliteten af de indsendte data i de indledende faser.

3.3. Kommissionens vejledning

Kommissionen offentliggjorde i 2006 en vejledning til støtte for implementeringen af E-PRTR[11] som krævet i artikel 14 i forordningen. Vejledningen angiver bl.a., hvem der skal foretage rapportering, og om hvad og hvordan der skal ske rapportering, og den indeholder herunder en vejledende liste over sektorer og forurenende stoffer, for hvilke der forventes indsendt data. Den indeholder også vigtige oplysninger til offentligheden om selve E-PRTR-registeret. Alle de konsulterede interessenter fandt, at vejledningen var yderst vigtig i forbindelse med rapporteringen. En revision af vejledningen kunne bidrage til at afklare udestående spørgsmål, f.eks. vedrørende aktivitetsbeskrivelser og yderligere forbedring af gennemførelsen af forordningen.

4. Status over implementeringen af E-PRTR i medlemsstaterne

4.1. Generelle aspekter

Alle EU-medlemsstaterne, Norge, Island, Liechtenstein, Schweiz og Serbien har gennemført E-PRTR-forordningen.

Medlemsstaternes indsendelse af de pågældende data i perioden 2007-2009 var tilfredsstillende. Dette afspejles af de detaljerede oplysninger, der findes i registeret. Det er et opmuntrende resultat - også i betragtning af, at indførelse af nye rapporteringssystemer typisk kræver en vis indlæringsproces for alle de involverede parter. Problemer vedrørende manglende information syntes at være relateret til specifikke fortolkningsspørgsmål. Problemerne vedrørte især udledninger til jord, herunder rapportering om sivevand fra lossepladser. Visse gennemførelses­vanskeligheder blev tilskrevet en tilsyneladende mangel på ressourcer hos de kompetente myndigheder til at foretage korrekt kontrol af data forud for indsendelsen til Kommissionen. Der er endelig et uløst problem med en medlemsstat vedrørende datafortrolighed som omhandlet i forordningen.

I henhold til artikel 5, stk. 4, skal de virksomheder, der er omfattet af E-PRTR-forordningen, give de kompetente myndigheder de bedste tilgængelige data om deres udledning af forurenende stoffer og overførsler. I henhold til artikel 9, stk. 1, og artikel 9, stk. 2, i forordningen påhviler det desuden de nationale kompetente myndigheder at evaluere kvaliteten af dataene og vurdere, hvorvidt de oplysninger, der fremlægges af de enkelte virksomheder, er tilfredsstillende med hensyn til fuldstændighed, konsekvens og nøjagtighed.

Ifølge den gennemførte evaluering havde de indsendte E-PRTR-data en varierende grad af fuldstændighed: de var konsekvente for udledninger af vigtige forurenende stoffer til luften, der var mindre omfattende rapportering om udledninger til vand og overførsel af affald, og rapporteringen om udledning til jord var ganske ringe.

Sådanne forhold kan være til hinder for både den brede offentligheds og de nationale myndigheders og EU-myndighedernes anvendelse af E-PRTR-data, herunder muligheden for at opfylde andre EU-forpligtelser eller internationale forpligtelser til rapportering[12].

4.2. Udledning til luft

Under hensyn til det tiltagende behov for mere præcis forvaltning af luftkvaliteten - også på nationalt, regionalt og lokalt plan - er målingen af nationale emissioner en af de største gevinster ved E-PRTR. Rapporteringen om udledningen af kvælstofoxider, svovldioxid og kuldioxid på nationalt plan er i hovedsagen fuldstændig og vurderes at være konsekvent, hvis den sammenlignes med andre internationale rapporterings­forpligtelser eller ‑opgørelser.

Rapporteringen om de andre forurenende stoffer viser uoverensstemmelser med andre nationale opgørelser i forskelligt omfang. I visse tilfælde omfattede den nationale rapportering ikke data som forventet i henhold til de vejledende lister over sektorer og forventede forurenende stoffer i vejledningen. Dette kan enten skyldes mangelfuld rapportering, unøjagtigheder i vejledningen eller særlige træk ved de enkelte installationer.

4.3. Udledning og overførsel til vand

Rapporteringen om emissioner til vand vurderes at være af en acceptabel kvalitet, selv om den er mindre fuldstændig end rapporteringen om emissioner til luften.

Problemer med hensyn til rapportering om emissioner til vand, der er påvist, vedrører flere forskellige forurenende stoffer, navnlig hidrørende fra anlæg, der renser byspildevand, og som i forskelligt omfang udviser uoverensstemmelser, hvad angår de udledninger, man kunne have forventet ud fra de vejledende lister over sektorer og forventede forurenende stoffer i vejledningen. De manglende rapporteringer om udledninger kan skyldes, at der ikke foreligger passende emissionsfaktorer eller analysemetoder til rutinemæssige målinger af de prioriterede stoffer i vandramme­direktivet. Rapporteringen om sivevand fra lossepladser skal også afklares. Den begrænsede rapportering om chlorpyrifos, hexachlorobutadien, isoproturon, ethylenoxid, tetrachlorethylen, tetrachloromethan og trichloroethylen giver endelig anledning til særlig bekymring.

4.4. Udledning til jord

I sammenligning med udledningerne til luft og vand er der kun et begrænset antal rapporteringer om udledninger til jord, som hidrører fra nogle få medlemsstater. Da andre datakilder, som kunne anvendes til kontrol, ikke er offentligt tilgængelige, kan der endnu ikke drages klare konklusioner om udledninger til jord. Som det allerede er nævnt i meddelelsen om gennemførelsen af temastrategien for jordbunds­beskyttelse og igangværende aktiviteter[13], er E-PRTR et potentielt vigtigt værktøj til sporing af forurenende stoffer fra industrien, og der tilskyndes til en bedre implementering heraf. Det lader til, at der i medlemsstaterne er forskellige fortolkninger af udledningerne til jord, og det problem skal løses.

4.5. Overførsel af affald

Rapporteringen om overførsel af farligt og ikke-farligt affald fra anlæg, der er omfattet af E-PRTR, er blevet sammenlignet med data, medlemsstaterne har indsendt for 2008 i henhold til forordning (EF) nr. 2150/2002 om affaldsstatistikker. E-PRTR-rapporteringen dækker også overførsel af farligt og ikke-farligt affald fra større individuelle anlæg, mens forordningen om affaldsstatistik dækker hele sektorer og vedrører produktion af udvalgte kategorier af affald, hvor dataene indsamles via administrative kilder, undersøgelser, statistiske skønsprocedurer eller en kombination af disse. Metoderne til rapportering under de to værktøjer er derfor forskellige. Denne analyse har imidlertid gjort det klart, at de tærskler, der er fastsat ved E-PRTR-forordningen, kun muliggør rapportering om ca. 39 % af det farlige affald og 17 % af det ikke-farlige affald, og der er store forskelle mellem de forskellige økonomiske sektorer.

Selv om det er klart, at en sænkning af minimumstærsklerne i E-PRTR for rapportering vil kunne øge dækningsgraden for overførsel af affald, er de to instrumenter komplementære, og betragtet under ét udgør de på nuværende tidspunkt et tilstrækkeligt nyttigt vidensgrundlag.

5. Muligheder for yderligere forbedret implementering af E-PRTR

Oprettelsen af et operationelt E-PRTR-register er en udfordrende opgave, der inddrager et stort antal offentlige og private interessenter. Baseret på nærværende evaluering af den første periode af gennemførelsen finder Kommissionen, at forordningen er blevet gennemført ganske godt. Der er konstateret forbedringer fra det ene år til det andet, efterhånden som medlemsstaterne og andre interessenter har indhøstet erfaringer med anvendelsen af det. Sammenlignet med situationen forud for vedtagelsen af E-PRTR-forordningen har EU-borgere, analytikere, politikansvarlige og beslutningstagere nu bedre adgang til omfattende oplysninger om de forskellige typer og mængder af emissioner fra de vigtigste industriaktiviteter og fra diffuse luftemissionskilder.

Selv om resultaterne af evalueringen viser, at det ville være for tidligt at revidere selve forordningen, er der mulighed for at gennemføre en række forbedringer, bl.a. af Kommissionens vejledninger.

Der vil være særlig opmærksomhed omkring kvaliteten og fuldstændigheden af de data, der indsendes, og fremme af dataanvendelsen. Om nødvendigt vil der blive gennemført foranstaltninger til håndhævelse.

5.1. Fremme af datakvalitet og -troværdighed

Yderligere forbedring af registerets pålidelighed og kvalitet vil øge tilliden hos brugerne og dermed sikre øget anvendelse.

Kommissionen vil revidere vejledningen, navnlig med hensyn til forordningens anvendelsesområde og fortolkningen heraf. Der vil blive givet mere detaljerede definitioner (f.eks. med hensyn til udledninger til jord og sivevand), og det vil blive tydeliggjort, for hvilke rapporteringselementer der kan kræves fortrolighed. En række andre specifikke spørgsmål vil blive adresseret, f.eks. om delaktiviteter, der kræver rapportering, og listen over forurenende stoffer, som forventes i forbindelse med de forskellige aktiviteter.

Medlemsstaterne forventes at øge deres indsats for at sikre kvaliteten af de indsendte data. E-PRTR-forordningen forpligter virksomhederne til at sikre datakvaliteten og den ansvarlige myndighed til at vurdere den. Kontrol af fuldstændighed, konsekvens og troværdighed for de indsendte data skal ske i større omfang forud for indsendelsen til Kommissionen. Medlemsstaterne bør ikke lade den uformelle revision, der gennemføres af Miljøagenturet, træde i stedet for deres egen kvalitetskontrol for senere at korrigere de indsendte data. I den igangværende anden fase af gennemførelsen af forordningen vil Kommissionen fremme ejerskab til datakvalitet hos virksomhederne og medlemsstaterne. Dette vil om nødvendigt blive håndhævet ved anvendelse af overtrædelsesprocedurer.

Overdragelsen af ejerskabet til datakvalitetssikring til medlemsstaterne finder sted samtidigt med en reduktion af den systematiske revision på EU-plan af nationale data. Medlemsstaterne tilskyndes til at basere sig på god national praksis, som er resultatet af den uformelle revision, der blev gennemført af Miljøagenturet i løbet af de første år af forordningens gennemførelse. For at sikre nationale data af høj kvalitet vil det stadig være muligt at genindsende data.

Kommissionen vil fortsat fremme inddragelsen af relevante ekspertgrupper. Arbejdsgruppen vedrørende kemiske aspekter under vandrammedirektivet vil blive tilskyndet til at dele sine erfaringer med E-PRTR-ekspertgruppen i forbindelse med fastlæggelse af emissionsfaktorer for udledning af kemiske forbindelser til vand. Der vil også blive tilskyndet til samarbejde mellem E-PRTR-ekspertgruppen og andre ekspertgrupper, f.eks. ekspertgruppen vedrørende gennemførelse af direktivet om luftkvalitet og de nationale emissionslofter.

5.2. Forbedring af dataanvendelse og -udveksling

E-PRTR-webstedet vil blive forbedret med henblik på at øge brugervenligheden i overensstemmelse med de opstillede prioriteter: forbedret funktionalitet, forbedrede navigations- og søgefunktioner, tilføjelse af tekniske oplysninger til de præsenterede data, standardisering af terminologi og link til datasæt, der er resultatet af andre rapporteringsforpligtelser.

Kommissionen vil udnytte de foreliggende muligheder for at fremme anvendelsen af E-PRTR-registeret til videnskabelig, teknisk og strategisk analyse samt med henblik på informering af den brede offentlighed. I betragtning af de nuværende forslag eller revisionen af visse rapporteringssystemer til overvågning af miljøet er det sandsynligt, at E-PRTR’s anvendelse og indvirkning vil tage yderligere til. Den videre gennemførelse af direktiv 2010/75/EU om industrielle emissioner, direktiv 2004/101/EF (ETS) og den igangværende revision af den tematiske strategi for luftforurening vil i den forbindelse give muligheder for at udvikle yderligere synergi på tværs af datastrømmene. Det vil navnlig blive søgt at opnå synergi for at facilitere udarbejdelsen og revisionen af referencedokumenter for bedste tilgængelige teknikker i overensstemmelse med Kommissionens gennemførelsesafgørelse 2012/119/EU.

5.3. Yderligere gennemgang af lovgivningsgrundlaget for E-PRTR og forbindelser til anden lovgivning

Kommissionen vil igen undersøge behovet for at revidere forordningen, således at dens mål bedre kan nås, og EU-interessenternes interesser bedre kan tilgodeses, og den vil fremlægge sine resultater i den anden treårsrapport om anvendelsen af E-PRTR-registeret, der dækker perioden 2013-2015. Dette vil også omfatte en evaluering af anvendelsesforskelle mellem E-PRTR, direktivet om industrielle emissioner og anden EU-lovgivning.

6. Konklusion

Et integreret og kohærent E-PRTR-register er et vigtigt værktøj til at sikre øget viden om omkostningseffektiv og gennemsigtig forvaltning af luft, vand og jord.

Oprettelsen af E-PRTR har været et vigtigt skridt fremad med hensyn til at sikre større gennemsigtighed for de forskellige typer og mængder af industrielle emissioner og miljømæssig overvågning. E-PRTR omfatter et enestående datasæt dækkende mange forskellige forurenende stoffer og udledninger og overførsler til alle medier, og det er baseret på en bottom-up-tilgang.

Kommissionens vurdering af gennemførelsen af forordningen er, at den er forløbet forholdsvis godt. Medlemsstaterne er hurtigt begyndt at opfylde de nye forpligtelser, således at indsamlingen, evalueringen og indsendelsen af data til Kommissionen nu er afsluttet for de fleste udledningers vedkommende på en troværdig måde.

Der er imidlertid behov for og også muligheder for at gennemføre yderligere forbedringer. De foranstaltninger, der er beskrevet i denne rapport, vil bidrage til at adressere nogle af de vigtigste problemer, der er afgrænset i forbindelse med revisionen, og medvirke til at øge E-PRTR’s anvendelighed og fremme bredere anvendelse af de vigtige miljøoplysninger, der findes i registeret. Disse foranstaltninger vil blive gennemført ud fra en passende prioritering, således at man effektivt kan rette sigtet mod de foranstaltninger, der giver de størst mulige gevinster.

[1] "udledning": en tilførsel af forurenende stoffer til miljøet som følge af en tilsigtet eller utilsigtet, rutinemæssig eller ikke-rutinemæssig menneskelig aktivitet, herunder spild, emission, udledning, indsprøjtning, deponering og dumpning samt udledning gennem kloaksystemer uden afsluttende spildevandsbehandling

[2] "overførsel væk fra virksomhedens område": overførsel af affald væk fra virksomhedens område med henblik på nyttiggørelse eller bortskaffelse samt udledning af forurenende stoffer i spildevand med henblik på spildevandsbehandling

[3] Århus-Konventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet.

[4] http://prtr.ec.europa.eu/.

[5] "Final report, Three years of implementation of the E-PRTR, Supporting study for the European Commission", Umweltbundesamt GmbH Austria, commissioned by Directorate-General for Environment (DG ENV).

[6] De ni vigtigste sektorer er: energi, produktion og forarbejdning af metal; mineralindustrien; den kemiske industri; forvaltning af affald og spildevand; produktion og forarbejdning af papir og træ; intensiv animalsk produktion og akvakultur; animalske og vegetabilske produkter fra fødevare- og drikkevaresektoren m.fl.

[7] Direktiv 2001/81/EF.

[8] Direktiv 2003/87/EF.

[9] Direktiv 91/271/EØF

[10] Forordning (EF) nr. 2150/2002.

[11] http://prtr.ec.europa.eu/docs/EN_E-PRTR_fin.pdf.

[12] For eksempel emissionsopgørelsesdata, der kræves under direktivet om nationale emissionslofter, konventionen om grænseoverskridende transport over lange afstande af atmosfærisk forurening og EU's emissionshandelsordning.

[13] COM(2012) 46.